El festival Deltebre Dansa, dedicat a la dansa i al circ contemporani i que va celebrar la seva darrera edició a principis de juliol d'enguany, ha estat distingit avui amb un dels cinc premis Europe for Festivals, Festivals for Europe (EFFE) concedits per l'Associació Europea de Festivals als festivals més innovadors i oberts a la comunitat, que el premi qualifica de "veritables creadors de tendències en els seus territoris".
El festival de Deltebre, dirigit pel ballarí i coreògraf Roberto Oliván i que compta amb el suport de l'Institut Català de les Empreses Culturals (ICEC), ha estat escollit per un jurat internacional entre els 24 finalistes al premi, que al seu torn van resultar seleccionats d'entre els 705 certàmens europeus que han rebut el segell EFFE 2019-2020.
Amb aquest guardó, el jurat internacional de l'EFFE Award vol reconèixer "l'enorme impacte del Deltebre Dansa, fins al punt d'esdevenir un veritable fenomen, en un petit poble del sud de Catalunya, al delta del riu Ebre", així com el fet que el festival "és accessible per a un públic ampli, però s'ha convertit en un espai on els professionals també fan tallers i cursos".
A més del Deltebre Dansa, el jurat també ha volgut reconèixer la tasca de quatre festivals més –el Conrad Festival de Varsòvia; el Førde Traditional and World Music Festival de la ciutat noruega de Førde; el GogolFEST - Multidisciplinary International Festival of Contemporary Art, que se celebra a diverses ciutats d'Ucraïna, i el festival Welcome to The Village, que té lloc a Leeuwarden, als Països Baixos.
A més, l'EFFE Audience Award, triat per votació popular, ha recaigut en el Varna Summer International Music Festival de Bulgària.
Finalment, l'Associació Europea de Festivals també ha concedit dos premis especials a Frie Leysen (fundador del Kunstenfestivaldesarts de Brussel·les) i Dieter Kosslick (exdirector de la Berlinale) per la seva trajectòria professional.
Amb sis edicions, el festival Deltebre Dansa s'ha consolidat com un dels grans esdeveniments anuals de dansa i circ contemporani de Catalunya, i acull tant professionals d'ambdues disciplines com un públic (més de 12.000 espectadors el 2019) interessat en les últimes tendències i en descobrir propostes artístiques d'avantguarda.
El certamen, fundat i dirigit per Roberto Oliván, s'articula en base a tres eixos principals: l'oferta artística –que enguany va incloure 48 espectacles de 134 artistes de 26 nacionalitats, d'entre els quals hi havia 3 estrenes mundials i 7 nacionals–; l'oferta de formació especialitzada per a professionals, amb 21 tallers i 4 conferències que van comptar amb més de 200 participants, i els tallers d'iniciació, adreçats al públic general i que en el 2019 van tenir 400 inscripcions.
El festival, que compta amb un ajut de l'ICEC en la línia de suport a activitats de dansa de caràcter professional, contribueix a la posada en valor del territori i permet, entre altres, aprofundir en la descentralització de la cultura, tot creant públics per a la dansa en un entorn únic i allunyat de les grans ciutats; projectar les Terres de l'Ebre a escala internacional i fomentar el turisme cultural i l'economia local.
Cal destacar, en aquest sentit, que el Deltebre Dansa atrau tant públic local com internacional.
A més, el reconeixement de l'Associació Europea de Festivals situa el festival com un certamen de referència internacional que posa Catalunya en el mapa europeu d'esdeveniments culturals especialitzats en dansa i circ.
Els premis EFFE estan organitzats per l'Associació Europea de Festivals amb el suport de la Comissió i el Parlament Europeu.
L'objectiu dels premis és reconèixer l'excel·lència artística dels festivals que se celebren a Europa i valorar-ne l'impacte en el desenvolupament local i regional europeu, així com acostar les arts a la ciutadania europea, fomentar la diversitat cultural i reconèixer el valor dels festivals –de diverses disciplines– com a element de cohesió social i com a eina per fomentar el diàleg intercultural i una visió oberta i crítica del món.
L'Associació Europea de Festivals, de la qual formen part entitats de 39 països europeus, és una de les plataformes europees més actives en la defensa del dret d'accés dels ciutadans europeus a la cultura i en l'impuls a la col·laboració entre els organitzadors dels festivals, les institucions públiques i les entitats privades.